Шанхай_Мастэрс_2015_(снукер)
Чацвёрты дзень (17 верасня)
Падчас вячэрняй сесіі былі згуляны яшчэ чатыры паядынкі другога раўнда плэй-оф Шанхай Мастэрс 2015. Шатландзец Джон Хігінс гуляў супраць Мартына Гоўлда, які займаў 27-ы нумар у сусветным снукерным рэйтынгу. Чатырохразовы чэмпіён свету, які перамог Гоўлда ў напружаным фінальным матчы першага рэйтынгавага турніру сезона, адкрытага чэмпіянату Аўстраліі, з лікам 9:8, павёў атаку ў стартавым фрэйме, але спыніўся на 48 ачках, дазволіўшы апаненту адказаць брэйкам у 44 балы і выйграць партыю на каляровых шарах. У пачатку другога фрэйма 40-гадовы Хігінс зноў павёў серыю і зноў набраў толькі 48 балаў, а Мартын Гоўлд, які ніколі не праходзіў далей за 1/8 фіналу Шанхай Мастэрс, здзейсніў клірэнс у 71 ачко і зрабіў лік 2:0 на сваю карысць. Гулец з Шатландыі зрабіў серыю ў 52 балы ў трэцяй партыі, а яго апанент зноў павёў контратаку і набраў 50 ачкоў, але дазволіў Джону забіць апошнія ружовы і чорны шары і скараціць адставанне да аднаго фрэйма, аднак англічанін пакінуў за сабой чацвёртую партыю з серыяй у 92 балы, зрабіўшы лік 3:1 на сваю карысць да перапынку. Пераможца Шанхай Мастэрс 2012 года выйграў пяты фрэйм з падыходамі ў 40 і 43 балы, а таксама дамінаваў у шостай партыі і зрабіў лік роўным, але 34-гадовы Гоўлд, які да гэтага 6 разоў праходзіў далей за 1/8 фіналу на рэйтынгавых спаборніцтвах, зрабіў серыю ў 77 ачкоў у сёмым фрэйме і ішоў наперадзе з лікам 55:1 у восьмым, аднак Хігінс зрабіў спробу адыграцца і выканаў брэйк у 52 балы, пасля чаго дазволіў Мартыну забіць неабходныя для перамогі зялёны, руды і сіні шары і, выйграўшы матч з лікам 5:3, упершыню выйсці ў чвэрцьфінал Шанхай Мастэрс. Марк Ален з Паўночнай Ірландыі сустракаўся з Дэвідам Грэйсам, які ўпершыню выступаў у 1/8 фіналу рэйтынгавага турніру. Леташні фіналіст Шанхай Мастэрс пакінуў за сабой доўгі першы фрэйм на каляровых шарах, пасля чаго цалкам дамінаваў у дзвюх наступных партыях, выйграўшы іх з брэйкамі ў 61 і 40 ачкоў. 30-гадовы Грэйс, які займаў 86-ю пазіцыю ў рэйтынгу, размачыў лік, узяўшы чацвёрты фрэйм з серыяй у 77 балаў, а таксама ішоў наперадзе ў пятай партыі з лікам 51:7, але яго апанент выдрапаў фрэйм з дапамогай клірэнса ў 45 балаў і выканаў брэйк у 84 ачкі ў шостай партыі, скончыўшы матч з лікам 5:1 і ў другі раз выйшаў у чвэрцьфінальную стадыю шанхайскага першынства. Фіналіст розыгрышу 2012 года Джад Трамп гуляў супраць 27-га сеянага Мэцью Сэлта, які ўпершыню выйшаў у 1/8 фіналу Шанхай Мастэрс у сувязі з адмовай ад удзелу Рыкі Уолдэна. 30-гадовы Сэлт адкрыў лік, выйграўшы стартавую партыю з серыяй у 52 ачкі, пасля чаго павёў у другім фрэйме з лікам 41:0, але дазволіў Трампу выканаць брэйк у 82 балы і зрабіць лік 1:1. Былы лідар сусветнага рэйтынгу пакінуў за сабой трэцюю партыю з соценнай серыяй у 104 ачкі, а таксама дамінаваў у чацвёртым фрэйме, павялічыўшы свой адрыў да ліку 3:1, аднак Сэлт, які чатыры разы даходзіў да рэйтынгавых чвэрцьфіналаў, выйграў пятую партыю з брэйкам у 93 балы. 26-гадовы Джад, які толькі ў другі раз прайшоў далей за 1/16 фіналу Шанхай Мастэрс, выканаў пераможную серыю ў 58 балаў пры ліку 7:35 у шостым фрэйме, але яго апанент пакінуў за сабой сёмы фрэйм з брэйкам у 71 ачко, пасля чаго ішоў наперадзе ў наступнай партыі з лікам 59:0 і дазволіў праціўніку скараціць адставанне да ліку 44:59, аднак здолеў перамагчы на каляровых шарах і, зраўняўшы лік, перавесці вырашэнне пераможцы ў дзявятую партыю. У вырашальным фрэйме Джад Трамп, які дайшоў да паўфінальнай стадыі чэмпіянату свету 2015, саступаў з лікам 14:48 пры двух чырвоных шарах на стале, але здолеў зачысціць стол серыяй у 41 бал і здабыць перамогу ў паядынку з лікам 5:4 і свой другі чвэрцьфінал турніру Шанхай Мастэрс. Адзіны кітайскі снукерыст, які прабіўся ў 1/8 фіналу турніру, Дзін Цзюньхуэй сустракаўся з Раянам Дэем з Уэльса. Пераможца Шанхай Мастэрс 2013 года выйграў стартавы фрэйм з серыяй у 52 ачкі, а яго 35-гадовы апанент дамінаваў у другой партыі, пасля чаго Дзін перамог у трэцім фрэйме, выканаўшы падыход у 50 ачкоў пры ліку 55:1, і зноў выйшаў наперад. Дэй здзейсніў серыю ў 54 балы ў чацвёртай партыі, пасля чаго не дазволіў апаненту адыграцца, але кітаец, які займаў трэці нумар у сусветным рэйтынгу, пакінуў за сабой пятую партыю, а валійскі спартсмен аформіў брэйк у 83 ачкі ў шостым фрэйме і зноў зраўняў лік — 3:3. Пераможца 11-ці рэйтынгавых турніраў у чацвёрты раз выйшаў наперад у паядынку, выйграўшы сёмы фрэйм з серыяй у 75 балаў, а яго апанент, які быў у фінале самага першага розыгрышу Шанхай Мастэрс у 2007 годзе, дзе саступіў свайму суайчынніку Дамініку Дэйлу з лікам 6:10, зноў зраяўняў лік, дзякуючы падыходу ў 69 ачкоў, і перавёў матч у вырашальны фрэйм, аднак азіяцкі снукерыст атрымаў шанец на атаку ў дзявятай партыі і зрабіў серыю ў 76 балаў, скончыўшы матч з лікам 5:4 на сваю карысць і ў чацвёрты раз у кар'еры і ў трэці раз запар выйшаўшы ў чвэрцьфінальную стадыю спаборніцтва.